ཡུལ་གྱི་ནི་སྐལ་པོག་པ།།ཁྱུང་ལུང་ནི་རྡུང་མཁར་ཞིག།མུ་པུ་ནི་གཞན་ན་རེ།།བྱི་བལྟས་ནི་ངམ་དང་བྲག།ནང་བལྟས་ནི་གསེར་དང་དབྱིག།བདག་གི་ནི་གཡར་སྔ་རུ་།།མཆིས་སུ་ནི་མ་ཐོ་འམ།།སྐྱ་མོ་ནི་བསེང་བསེང་མོ།།བྲན་གྱི་ནི་སྐལ་པོག་པ།གུ་གེ་ནི་རྐང་བྲན་ཞིག།འཁོལ་དུ་ནི་མ་ཐོའམ།།གུང་གེ་ནི་བདྲིས་ཤིང་སྡང་།།ཟས་གྱི་ནི་སྐལ་པོག་པ།།ཉ་དང་ནི་གྲོ་མཆིས་ཏེ།།འཚལ་དུ་ནི་མ་ཐོའམ།།ཉ་གྲོ་ནི་བཆའ་ཞིང་དཀའ།།ཕྱུགས་ཀྱི་ནི་སྐལ་པོག་པ།།ཤ་དང་ནི་རྐྱང་མཆིས་སྟེ།།འཚོ་ར་ནི་མ་ཐོའམ།།ཤ་རྐྱང་ནི་བཙའ་ཞིང་རྒོལ།།ཀྱེ་བྱང་འབྲོག་ནི་ཡ་པི་ན།།ཕོ་མོའི་ནི་འགྲོག་གཆིག་པ།།བྱང་འབྲོག་ནི་འབྲོང་དགུམ་ན།།པུ་ནས་ནི་ཁུས་འདེབས་པ།།ལྡོང་ཏོང་ནི་འཕན་གྱིས་ཐོག།མདའ་ནས་ནི་གཡབ་འདོར་བ།།སྐྱིའི་ནི་ཤ་དང་སྤྲུག།དབུས་ནས་ནི་དཔོར་འཕེན་པ།།ཡར་གྱི་ནི་ལྷོ་དང་རྔེགས།།པུ་ནས་ནི་ཁུས་བཏབ་ཚིང་།།མདའ་ནས་ནི་གཡབ་བོར་ནས།།དེ་འི་ནི་བར་བར་དུ།།ཕོ་མའི་ནི་འབྲོག་བཀུམ་ཞིང་།།ཐུར་ཐུར་ནི་པྱིང་བའི་བཅུད།།རུ་རུས་ནི་ལྡོག་ཏོང་སྩལད།།ཝོ་ཤོག་ནི་ཤ་སྤྲུག་སྩལ་དང་།།མཆིས་བའི་ནི་རུ་སྲུབས་ལ།།སྟག་གི་ནི་ཤ་བཏགས་ཤིང་།།གཡས་སུ་ནི་མ་ཡོ་ཞིག།གཡོན་དུ་ནི་མ་རྡལ་ཆིག།གཡས་སུ་ནི་ཡོ་བ་ན།།སོ་བྱ་ནི་གྲོ་བོ་ཆུང་།།གཡོན་དུ་ནི་རྡལ་བ་ན།།སྲམ་བུ་གོང་ཏེ་དངུལ།།མར་གྱི་ནི་ཆང་ཆང་ལ།།གུར་གྱིས་ནི་མ་བནབས་ན།།སང་པྱི་ནི་གནངས་སླད་ན།།སྲམ་གྱི་ནི་འཚལ་ཏ་རེ།།ཉ་མོ་ནི་མཐོང་རྒོལ་ཞིག།མཐོང་རྒོལ་ནི་མཐོང་ལ་རྒོལ།།མཆིལ་པའི་ནི་སྣར་ཐོགས།།རིང་གི་ནི་གོད་ལན་དང་།།སའི་ནས་ནི་ཤེས་མྱིག་གཉིས།།ག་མྱི་ནི་གྱི་གོ་ལྟ།།གཉེན་དུ་ནི་མི་མཐུན་ཏེ།།ཇེ་ཉེ་ནི་ཇེ་ཉེ་ན།།ཡར་ལ་ནི་དགུང་དང་ཉེ།།དགུང་སྐར་ནི་སི་ལི་ལི།།ཇེ་ཉེ་ནི་ཇེ་ཉེ་ན།།གྱ་སྐར་ནི་བྲག་དང་ཉེ།།བྲག་སྐར་ནི་སི་ལི་ལི།།སྤུར་བ་ནི་ཆབ་དང་ཉེ།།གྱུར་སྲམ་ནི་པྱོ་ལ་ལའ།།ཉེན་ཀར་ནི་དོག་དང་ཉེ།།འབྲས་དྲུག་ནི་སི་ལི་ལི།།མལ་དྲོ་ནི་ཀླུམ་དང་ཉེ།།སྐྱི་སེར་ནི་སྤུ་རུ་རུ།།ཇེ་ཉེ་ནི་ཇེ་ཉེ་ན།།ར་ཉི་ནི་བྱུག་པ་ཐུ།།ཡར་གྱི་ནི་བྱེ་མ་ལ།།ལྷན་ལྷན་ནི་འགྲོས་མོ་འདི།།སྐྱི་འི་ནི་པུར་ཐབས་སུ།།ཟ་དུར་ནི་བཏབ་ཀྱང་རུང་།།